
	« Σειρά  Διαλέξεων Ανοικτού  Πανεπιστημίου  Κύπρου»   ( 4ος κύκλος )


	Διάλεξη του Καθηγητή στα Πανεπιστήμια Κύπρου και  Warwick
κ. Χαρίδημου Κ. Τσούκα 
Θεσμικός εκσυγχρονισμός και οριενταλισμός: Ισχύς και πολιτισμικά στερεότυπα

στο Σπίτι της Κύπρου


Με τη διάλεξη του Καθηγητή Στρατηγικής Διοίκησης στην Έδρα Columbia Ship Management, Κοσμήτορα της Σχολής Μεταπτυχιακών Σπουδών στο Πανεπιστήμιο Κύπρου και Ερευνητή Καθηγητή Οργανωσιακής Συμπεριφοράς στο Πανεπιστήμιο Warwick, κ. Χαρίδημου Κ. Τσούκα, με θέμα Θεσμικός εκσυγχρονισμός και οριενταλισμός: Ισχύς και πολιτισμικά στερεότυπα, συνεχίστηκε την Τετάρτη 19 Φεβρουαρίου 2020, στο Σπίτι της Κύπρου στην Αθήνα, ο 4ος κύκλος της «Σειράς Διαλέξεων Ανοικτού Πανεπιστημίου Κύπρου». 
Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος και αποτελεί μία σημαντική μορφωτική πρωτοβουλία που εκφράζει το πνεύμα και πραγματώνει την ουσία του μνημονίου συνεργασίας των τριών φορέων, για την προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, αλλά και άλλων θεμάτων γενικού ενδιαφέροντος, μέσω συντονισμένων πολιτιστικών και εκπαιδευτικών δράσεων, με στόχο την παροχή υψηλού επιπέδου επιμόρφωση για το ευρύτερο κοινό.

Χαιρετισμό απηύθυναν, ο κ. Σάββας Μηναΐδης, Μέλος Δ.Σ. του Ελληνικού Πολιτιστικού Ομίλου Κυπρίων Ελλάδος, και ο Καθηγητής Εκπαιδευτικής Ηγεσίας, Κοσμήτορας της Σχολής Οικονομικών Επιστημών και Διοίκησης του Ανοικτού Πανεπιστημίου Κύπρου κ. Πέτρος Πασιαρδής, ο οποίος, προλογίζοντας αναφέρθηκε στο σημαντικό ερευνητικό, διδακτικό  και  συγγραφικό έργο του διακεκριμένου ομιλητή.
Στο πλαίσιο της διάλεξής του ο Καθηγητής κ. Τσούκας επισήμανε ότι ο θεσμικός εκσυγχρονισμός αποτελεί διαχρονικό αίτημα, ιδιαίτερα στην Ελλάδα και την Κύπρο, ωστόσο, σε τι ακριβώς συνίσταται ο εκσυγχρονισμός δεν είναι μονοσήμαντο καθώς υπάρχουν διάφορες εκδοχές εκσυγχρονισμού, όπως υπάρχουν διάφοροι τύποι νεωτερικότητας.

Μετά την ολοκλήρωση της διάλεξης ακολούθησε ανοικτή συζήτηση με τη συμμετοχή του ακροατηρίου, τον συντονισμό της οποίας ανέλαβε ο Καθηγητής κ. Πασιαρδής. 

20 Φεβρουαρίου 2020

